Máfur, sem að öllum líkindum hefur verið litaður með sterku lakki, fannst á Borgarfirði eystra í gær. Fuglinn er illa á sig kominn og svo virðist sem hann hafi verið hafður sem gæludýr.
Fuglinn fannst inni í sveit á Borgarfirði eystra og er talið líklegt að honum hafi verið sleppt þar úr bíl. Ásta Geirsdóttir, íbúi á Borgarfirði, birtir myndir af fuglinum á Facebook og þar sést að hann hefur greinilega verið spreyjaður í rauðum og bláum lit. Þeir sem til þekkja telja af myndunum að þetta sé ungur hettumáfur. Þá er hann merktur, en merkið er talið heimatilbúið og ekki hefðbundið fuglamerki. Ásta segir að hafi fuglinn verið málaður með sterku lakki telji hún það ljótan leik sem flokkist undir dýraníð. Hún segir greinilegt að fuglinn hafi talsvert verið á meðal manna, vegna þess hve spakur hann sé. Hann étur ber og drekkur, en sýnir enga tilburði að beita vængjunum. Það komi í ljós á næstu dögum hvað um hann verði, það sé ekkert líf fyrir fugl að geta ekki flogið og ef notað hafi verið sterkt sprey sé vonlaust að ná litnum af.